Oorleef (en troef) beurtkrag hierdie winter - Jou Gesin | Solidariteit WêreldJou Gesin | Solidariteit Wêreld
Tuis › Artikels › Oorleef (en troef) beurtkrag hierdie winter
Oorleef (en troef) beurtkrag hierdie winter
Beurtkrag is vandag ongetwyfeld een van die mees gehate verskynsels in Suid-Afrika.
Ten spyte van versekerings tot die teendeel, sal moeë Suid-Afrikaners hierdie winter waarskynlik nog kragonderbrekings ondervind. Die nasionale kragvoorsiener se skuld het tot R420 miljard gegroei en nuwe kragsentrales sukkel om volle kapasiteit te bereik. Die vraag na elektrisiteit is gedurende die kouer maande ook altyd hoër soos mense verwarmers en bykomende toestelle aanskakel.
Hoewel beurtkrag glad nie ideaal is nie en nie iets is waarmee ons vir lang tydperke wil saamleef nie, hoef dit nie ʼn donker prentjie te wees nie. Só kan beurtkrag in die komende maande geklop en jou gerief vergroot word:
Ken die beurtkragskedule
Moenie onverhoeds betrap word nie. Hou die mediaverslae dop en wees voorbereid. Rawson Eiendomme raai aan dat mens Eskom op sosiale media soos Facebook en Twitter volg en maak seker dat jy op die hoogte van skielike veranderings bly.
As jy ʼn ouer is, druk die skedule uit en plak dit teen die yskas vas. ʼn Ander (en meer ongewone) opsie is om die EskomSePush-toepassing af te laai. Dit het binne vyf jaar tot 400 000 gebruikers gegroei en is nou die mees afgelaaide toepassing in die Suid-Afrikaanse iOS-toepassingstoor.
Kry gas en omhels sonkrag
Dit kos dalk ekstra geld, maar die installering van gastoestelle en aanskaffing van sonkrag sal nie alleen die winter draagliker maak nie, maar ook langertermynvoordele bied. Die nuusdiens EWN rapporteer dat gasstowe ʼn gewilde opsie word by mense wat hul kombuise oordoen. Die draagbare opsie is die kampgasstofie om kos gaar te maak of die ketel op te kook as die elektrisiteit vir ʼn uur of twee onderbreek word.
ʼn Gasbraai kan jy ook vinnig aansteek en jou vleis binne ʼn paar minute gaarmaak (jy sal dalk die koue vir ʼn kort rukkie moet uitstaan, maar jy kan dit ook in die motorhuis doen). ʼn Gasverwarmer kan ook by die meeste kleinhandelswinkels vir so min as R1 000 verkry word – ʼn klein prysie om te betaal vir redelik groot gerief.
Installeer ʼn sonkraggeiser en sonkraglampe in jou tuin en koop ʼn sonkragselfoonlaaier.
Batterytoestelle en kerse is essensieel (en goedkoop), maar ʼn generator is verkieslik
As gas- en sonkragtoestelle nie onmiddellik opsies is nie, is dit minstens raadsaam dat jy jouself van batterygedrewe ligte voorsien. Lanterns, flitsligte en ander batterytoestelle moet as ʼn reël oral in die huis gehou word – en kerse ook.
Dit is redelik duur om ʼn generator aan te skaf en ʼn gewone een sal nie jou hele huis tydens ʼn kragonderbreking van krag voorsien nie, maar as jy een kan bekostig, is dit beslis ʼn langtermynbelegging met die oog op Eskom se nimmereindigende smarte.
Voor die ligte afgaan
Vir seker is hierdie voorsorgmaatreëls frustrerend, maar eenvoudig noodsaaklik.
Eerstens, sê Parent24, maak elektriese motorhuisdeure se meganismes los sodat jy toegang tot jou eiendom kan kry. Dieselfde geld vir elektriese veiligheidshekke.
Kook water en hou dit in warmwaterflesse vir warm drankies (julle kan my later bedank vir hierdie raad!). Sit ʼn termiese deksel op teepotte en ander potte en panne om warm drankies, sop en warm maaltye warm te hou. Berei maaltye vooraf sodat jou kinders nie (weer!) toebroodjies vir aandete in die koue hoef te eet nie.
Hou alles gelaai. Maak seker dat jou rekenaar, iPads en telefone ten alle tye gelaai is. Op dié wyse kan jy tog ʼn bietjie werk of na ʼn fliek kyk om die tyd om te kry totdat die krag weer aangaan.
Laastens, maar nie die minste nie (en vanselfsprekend in die winter), onthou waar die ekstra komberse gebêre word.
Wanneer die ligte afgaan
Skakel eerstens alle toestelle af. “Wanneer beurtkrag begin, moet jy alle toestelle afskakel of die toestelle se muurproppe uittrek om hulle te beskerm teen elektrisiteitstuwings, wat kan voorkom as die krag weer aangaan. Eintlik is dit ʼn goeie idee om alle toestelle se proppe ten alle tye uitgetrek te hou vir geval jy nie tuis is wanneer die krag afgaan nie,” sê Rawsons.
Maak ʼn tent in die voorhuis en raak snoesig binne met ʼn bordspel of ʼn boek. Gebruik die tyd om sommer net te gesels terwyl jy warm bly saam met mense vir wie jy lief is – iets wat al skaarser word in ons gejaagde lewens.
EWN, n.d., “How to survive load-shedding”, https://ewn.co.za/Features/how-to-survive-load-shedding.
Fineline Solutions, 26 June 2018, “How to survive load-shedding this winter”, https://finelinesolutions.co.za/build/blog/how-to-survive-load-shedding-this-winter.
Parent24, 18 March 2019, “31 ways you can make load-shedding easier on your family”, https://www.parent24.com/Family/Health/Prepare-for-a-power-outage-and-load-shedding-20150826.
Rawson Properties, March 2019, “Surviving load-shedding during winter”, https://blog.rawson.co.za/surviving-load-shedding-during-winter.
Herontdek die kuns van briefskryf
Resep: Varkribbetjie op Ciabatta-rolletjies
Berei jou kind voor vir die eerste tandartsbesoek
Beplan die perfekte kinderpartytjie
Hoe geboorteorde jou kind raak